ΓΡΑΠΤΗ ΕΡΩΤΗΣΗ P-3025/01

υποβολή: Alexandros Alavanos (GUE/NGL) προς την Επιτροπή

(23 Οκτωβρίου 2001)

Θέμα: Ενίσχυση του τουρισμού και το πρόγραμμα Philoxenia

Το τρομοκρατικό χτύπημα της 11ης Σεπτεμβρίου ακολούθησε δραματική επιδείνωση στον τουρισμό. Με γεωμετρική πρόοδο αυξάνονται οι ταξιδιώτες που ακυρώνουν τα ταξίδια τους ή οι εταιρίες που ακυρώνουν τα δρομολόγια κρουαζιερόπλοιων ή ακόμη η κατάργηση δρομολογίων των αεροπορικών εταιριών.

Δεδομένης της σημασίας του τουρισμού στην Ευρωπαϊκή Ένωση (τομέας που δημιουργεί τις περισσότερες θέσεις εργασίας, που καλύπτει το 13,5 % του ΑΕΠ, που απασχολεί 9 εκατ. άτομα άμεσης απασχόλησης) και της ανωτέρω δραματικής κατάστασης στην οποία έχει περιέλθει μετά το τρομοκρατικό χτύπημα της 11ης Σεπτεμβρίου, διαθέτει η Επιτροπή στοιχεία για τις μεσοπρόθεσμες επιπτώσεις στον τουρισμό της Ευρωπαϊκής Ένωσης ή χωρών μελών εξαιτίας της κρίσης· Προτίθεται να λάβει κάποια μέτρα· Προτίθεται να επαναδιατυπώσει το πρόγραμμα Philoxenia;

Κοινή απάντησητου κ. Liikanen εξ ονόματος της Επιτροπήςστις γραπτές ερωτήσεις E-2861/01 και P-3025/01

(5 Δεκεμβρίου 2001)

Στις 13 Νοεμβρίου του 2001, η Επιτροπή εξέδωσε έκθεση με τίτλο Σε συνέχεια του Ευρωπαϊκού Συμβουλίου της 21 Σεπτεμβρίου: η κατάσταση στον ευρωπαϊκό τομέα τουρισμού(1) που αφορά τον αντίκτυπο των τρομοκρατικών επιθέσεων της 11ης Σεπτεμβρίου 2001 στις Ηνωμένες Πολιτείες για τον ευρωπαϊκό τουρισμό συγκεκριμένα.

Στην έκθεση αυτή, η Επιτροπή τονίζει ότι ορισμένα από τα μέτρα που προτείνονται στην ανακοίνωσή της της 10ης Οκτωβρίου 2001 με τίτλο συνέπειες των τρομοκρατικών επιθέσεων στις Ηνωμένες Πολιτείες για τον κλάδο των αερομεταφορών(2) ανταποκρίνονται επίσης σε αιτήματα που διατυπώθηκαν από την ευρωπαϊκή βιομηχανία τουρισμού. Καταλήγει επιπλέον στο συμπέρασμα ότι η πρόκληση θα είναι η ανάπτυξη μιας στρατηγικής για τον ευρωπαϊκό τομέα του τουρισμού που θα αντιμετωπίζει τις μεσοπρόθεσμες και μακροπρόθεσμες πολιτικές και οικονομικές προκλήσεις που θα εμφανιστούν.

Η στρατηγική αυτή αντιστοιχεί επίσης με τα αιτήματα των ενδιαφερομένων μερών της ευρωπαϊκής βιομηχανίας τουρισμού να καλυφθούν τα ζητήματα της ενοποίησης και της συνεργασίας με τη νέα συλλογική προσέγγιση για την τουριστική βιομηχανία που ορίζεται στην ανακοίνωση της Επιτροπής της 13ης Νοεμβρίου 2001 με τίτλο Προσέγγιση συνεργασίας για το μέλλον του ευρωπαϊκού τουρισμού(3). Τα μέτρα που ευνοούνται στο πλαίσιο της προσέγγισης αυτής αποσκοπούν στη βελτίωση της ενσωμάτωσης των ανησυχιών όλων των εμπλεκομένων στον τομέα του τουρισμού, στις πολιτικές και τις πρωτοβουλίες της κοινότητας που επηρεάζουν τον τουρισμό, και στην προώθηση μιας καλύτερης διεπαφής με την τουριστική βιομηχανία και τα άλλα εμπλεκόμενα μέρη. Εντούτοις, η προσέγγιση αυτή δεν σημαίνει την αναδιατύπωση της προηγούμενης πρότασης για ένα πολυετές πρόγραμμα για βοήθεια στον ευρωπαϊκό τουρισμό (Philoxenia).

Δεδομένου ότι η αβεβαιότητα παραμένει, η Επιτροπή θα συνεχίσει να παρακολουθεί τον αντίκτυπο των τρεχόντων γεγονότων για τον τουρισμό και θα τον διατηρείπό επανεξέταση. Αυτό θα γίνεται σε συνεργασία με τα κράτη μέλη, την τουριστική βιομηχανία και τους άλλους ενδιαφερομένους. Όμως, παρά την άμεση κατάσταση κρίσης που αντιμετωπίζουν συγκεκριμένα τμήματα της αγοράς, συγκεκριμένοι τομείς και συγκεκριμένοι προορισμοί, θα πρέπει να αποφευχθούν τα μέτρα που βλάπτουν τις μακροπρόθεσμες προοπτικές ανάπτυξης και ανταγωνιστικότητας της ευρωπαϊκής βιομηχανίας τουρισμού.

(1) COM(2001)668 τελικό.

(2) COM(2001)574 τελικό.

(3) COM(2001)665 τελικό.